**OBRAZLOŽENJA POHVALJENIH RADOVA – MALA NAGRADA GJALSKI 2024.**

***Gaza***

Bez obzira jesmo li djeca ili smo odrasli, kad nas snađe bolest, kako kaže Dominik, „misli nas ne slušaju“. **Dominika Latina, učenika 6. razreda OŠ K. Š. Gjalskog**, misli su i te kako poslušale kad je pisao priču Gaza, a izgleda da i Dominik pažljivo sluša svoju mentoricu **Tinu Marušić** kad se ovako dobro služi riječima.

***Gaza*** je iskrena, proživljena i slojevita priča, razvija se postepeno, polako i uvjerljivo uvlači čitatelja u autorova sjećanja koja postaju žive slike i u vlastitim sjećanjima čitatelja, a svojim bogatim rječnikom i duhovitim opaskama stvaralački upotpunjuje doživljaj. Uspješnim pripovijedanjem dočarao je stanje nemoći i bunila u trenucima bolesti te zabrinutosti jednog školarca na razmeđi djetinjstva i odrastanja. Pripovjedač se poslužio domišljatim stilskim postupcima kako bi priču razigrao i učinio dojmljivijom.

Počinje slikovitom usporedbom: „*Osjećam se kao astronaut koji se nakon dvije godine provedene u svemiru vratio na Zemlju i mora se ponovno privikavati na gravitaciju*.“, a potom nas retrospektivno uvlači u „*jezero sjećanja*“, u naoko bezbrižno doba ranog djetinjstva u potrazi za malom, bijelom gazom, predmetom utjehe, motivom koji će ublažiti sve bojazni, slabosti, strahove i tuge. I nije to bila „*izrupetana, slinava i čušpajzom umrljana krpa tamo nekog slinavca*“, već gaza “*kroz koju je na neki način vidio svoj dom*“, čiji „*rajski miris maminog cvjetnog omekšivača*“ osjeća još i danas i koja je „*pahuljastom mekoćom milovala njegovo čelo poput najnježnije ruke*“. Gaza je simbol sigurnosti i ljubavi, obiteljskog doma, poznatog i dragog mjesta na kojem se osjećamo zaštićeni. Brojnim i pomno biranim epitetima obogatio je slike, usporedbama dočarao stanja, a usklicima i pitanjima naglasio udaljenost između sebe malog i sebe velikog: „*O, kako mi je život tada bio lakši i bezbrižniji!*“ kaže autor, ali se i zabrinuto pita: „*Nisam valjda u dvanaestoj godini postao nostalgičan?*“ Kao što raste i odrasta dječak, tako raste i pisac. Prepoznaje i stvara gradaciju svojih emocija: „*Potekle su suze. Prvo lagane poput rose što se skupila na travi, no uskoro su prerasle u velik i bučan vodopad.*“ Duhovitim opaskama šali se ponajprije na svoj račun, ali ujedno dokazuje i svoju ranu zrelost: „*De si Krpica? Prišili su mi taj nadimak i tako me zezaju. Ne zamjeram im. Ne misle ništa loše.*“ Upravo je to njegov zaključak na kraju priče: „*Čini mi se da sam prebrzo odrastao. Zahvaljujući gazi i svim divnim sjećanjima koje sam stvorio u djetinjstvu, ponekad , kada želim pobjeći od svega, mogu stvoriti živu sliku djetinjstva i na tren zaboraviti brige i izazove odrastanja*.“

Dominik je dokazao da svako životno doba ima svoje izazove, svoje lijepe i ružne strane, a sjećanje i čuvanje tih uspomena pokazuje nam put kojim smo stigli do sebe, do onoga što smo danas. Gaza nije predmet, ona je sigurno mjesto koje nosimo sa sobom kroz život.

***Izbor prolaznog života***

Kroz priču ***Izbor prolaznog života*** čitatelj lako može zaboraviti na stvarnost, pa i prolaznost vremena. Dok zamišljamo slike, vrijeme čudesno stane, a u nama se budi onaj djetinji, znatiželjni, istraživački nagon i želja za pustolovinom.

Iako je tek **5. razred, Ria Presečki iz OŠ K.Š. Gjalskog**, postavlja ozbiljna i važna pitanja, a bogatstvom rječnika i slika maštovito i s puno detalja opisuje mjesto radnje. „*U srcu drevne Australije, daleko od modernih gradova, ležala je tajanstvena dolina Yarra. Bila je skrivena među visokim stijenama i prašnjavim crvenim pustinjama. Pričalo se da je ta dolina mjesto gdje vrijeme stoji, a oni koji je pronađu, nikada ne ostare.*“ U pustolovnu potragu uputila se u liku mladog istraživača Ethana koji na svom putovanju susreće autentično opisan lik mudrog starosjedioca te tajnoviti lik žene. Pripovijedanje je kronološki jasno i protočno, a domišljata upotreba simbola kao putokaza, pretvara ovo putovanje (i čitanje) u potragu za blagom – obećanjem besmrtnosti. U okviru teme, zanimljivo je tumačenje simbola koje istraživača vode na putu: „*Simbol je izgledao kao krug, u sredini se nalazila točka. Iznad simbola bila je strelica prema gore.*“, ako znamo da je krug simbol vječnosti. Život je prolazan, ograničen. Otkad postoji čovječanstva, ljudi su tragali za tajnom vječnosti. Ta je tema zaokupljala brojne mislioce, filozofe i znanstvenike, a njome se bavi i naša mlada spisateljica. Najveću životnost i mudrost priči daju dijalozi i retorička pitanja. „*Mnogi su došli prije tebe, mladiću. Svi su tražili besmrtnost, ali su zaboravili što znači živjeti.*“, kaže mudri starac, čuvar doline, dok si glavni lik postavlja pitanja: „*Obećanje besmrtnosti bilo je primamljivo, ali što je točno cijena? Je li vječnost zaista vrijedna toga da budeš sam, zarobljen u istom trenutku?*“

Nameće se nedoumica - nije li autorica još premlada da bi se bavila ovako teškim pitanjima? U svom razgovoru za školski radio suvremeni znanstvenik Marko Košiček rekao je da se znanstveni način razmišljanja razvija od rane dobi jer je jedna od temeljnih osobina znanstvenika dječja znatiželja i postavljanje pitanja - bez dobrih pitanja, nema ni pametnih odgovora. Odraslima se može učiniti da je ova tema prezahtjevna za tako mladog spisatelja jer joj pridaju značaj vlastitog iskustva. Ria je jednostavno dopustila da je mašta odvede u daleku, stvarnu zemlju, u egzotičnu, stvarnu pustinju kako bi se tamo razigrala vođena dječjom znatiželjom i postavila dobra, stvarna pitanja. Na tom putu stvarno ju je hrabro podržala i njezina mentorica **Tina Marušić** odoljevši sputavanju dječje znatiželje onim uobičajenim izgovorom odraslih – još si premala za to.

Ria nije samo postavila dobra pitanja, nego je potragu za tajnom vječnosti završila i pametnim zaključkom. Dok tragamo za nedostižnim, zaboravljamo svoju prolaznost koja život čini neponovljivim, jedinstvenim, vrijednim darom.

Naposljetku, svi imamo izbor. Nije li upravo književnost mjesto gdje se život upisuje u vječnost?

***Dnevnik Vode***

Mladi često progovaraju iz različitih gledišta kako bi sagledali temu šire – ne samo prema vlastitim iskustvima, znanjima i uvjerenjima koja nas često ograničavaju, nego i promišljajući iz drugog kuta, izvan okvira. Izbor gledišta ne bi trebao biti slučajan jer čitatelju šalje snažnu poruku. Zato se, čitajući rad ***Dnevnik Vode*** **Marte Fotivec, učenice 7. razreda OŠ K. Š. Gjalskog**, moramo zapitati – zašto voda? Što nam je to Marta htjela dokazati? Njezina mentorica **Lucija Laljak** to je prepoznala, a nama ostaje otkriti.

Voda se, poput čovjeka, rađa, putuje, pamti, upoznaje znatiželju, suosjećanje, osamu, povezanost sa svijetom i u svom kruženju spoznaje svoju svrhu i beskonačnost. Alegorijska je to slika života koja nas tjera da preispitamo hijerarhiju vrijednosti koje je uspostavio čovjek – može li voda *živjeti* bez čovjeka, odnosno, može li čovjek živjeti bez vode? Odgovor se nameće sam po sebi iz čega slijedi da se čovjek nema pravo ponašati nadmoćno spram prirode jer je njezin ravnopravni dio i o njoj je ovisan. Eto zašto u ovom predivnom, gotovo lirskom tekstu, glavnu riječ nema čovjek, nego voda. Kako voda *živi*? Tako što stvara život i bez nje ga nema: „*U svakom pokretu ja sam život.*“ Tekst je napisan u 1. licu, u formi dnevnika koji to zapravo nije – nema datacije jer voda ne poznaje vrijeme. Vremenom čovjek mjeri svoju prolaznost, a voda ne prolazi – ona teče, traje i vječno kruži od dubina do visina, mijenja se stapajući se s korijenjem biljaka, stijenama, rijekama, oceanima, kišnim kapima, oblacima, zrncima vodene prašine.

Tekst je u izrazu naoko jednostavan, ali zapravo je vješto planiran, promišljen i zgusnut, sadrži snagu stiha. Poput različitih oblika i pojava vode u prirodi, smjenjuju se kratke i dojmljive rečenice s dubokim mislima: „*Dok strujim prema moru, postajem dio svijeta. Za mnom hodaju i moja sjećanja. Sve se sjedinjuje.*“ Kraće rečenice zahtijevaju i više pauza između sebe, a to znači i više udaha tj. zraka. Tako se, na nevidljiv način, i drugi neophodan element za život upleo u priču. Tekstom dominiraju glagoli slikovito pobuđujući različita osjetila: „*Svakim danom mirisna kiša pretvara me u kapljice koje klize niz kamenje*; *Osjećam kako svaki novi susret ostavlja otisak na meni*;… *ribe plešu u meni. Ponekad otputujem u podzemlje i šapućem s korijenima biljaka koji me upijaju.*“ Najdužom rečenicom ističe se svrha koju bi svaki život trebao imati – živjeti s drugima i za druge: „*Ovdje u prostranstvu oceana sastajem se s drugim kapljicama, oblikujem oblake i vraćam se u nebo, spremna da postanem kiša onima kojima nedostajem i trebam više nego ikad.*“ Završetak je također vrlo dojmljiv jer – kao što je voda u prirodi nezaustavljiva u svom kružnom kretanju, tako i na kraju ovog teksta *teče, teče, teče* – ponavlja se i nastavlja putovati u tom fluentnom glagolu.

Zanimljiva je činjenica da veći dio Zemlje sačinjava voda, da je ljudsko tijelo sazdano većinom od vode, da je svojim kemijskim i fizikalnim svojstvima voda sposobna zauzimati sva tri agregatna stanja te čuva i štiti živi svijet unutar i izvan sebe te da njene molekule doista pamte i sjećaju se svih otisaka, kako onih pozitivnih, tako i onih negativnih. Je li nakon svih ovih saznanja uopće potrebno pitati zašto je glavni lik Martinog rada voda, a ne čovjek i što je Marta pokušala dokazati? Čovječe, ako nisi shvatio, bez vode ne bi bilo ničega. A tako je malo čovjeku potrebno za sreću – uglavnom je besplatno i dostupno: voda, zrak i – lijepa riječ. Marta se pobrinula za sve troje.

***Sanjala sam život kakav ću živjeti***

Tko barem jednom u životu nije sanjario i maštao o drugačijem i sretnijem životu? A zapravo, kad bismo sve, baš sve mogli u svom životu odrediti i ostvariti, bismo li bili zadovoljni svojim odabirom ili bismo se i tada pitali – što bi bilo da smo odabrali nešto drugo? Od koliko smo različitih molekula sačinjeni i koliko se u nama različitih svjetova sudara? **Klara Gretić, učenica 7. razreda OŠ K. Š. Gjalskog**, domišljato je doskočila ovoj nedoumici i odabrala je čak 9 života koje će izmaštati po svojoj volji. „*Kad sam već sanjala, nisam željela svoju budućnost ograničiti na samo jedan život pa je svaki od zamišljenih života bio drugačiji.*“ Pohvaljeni rad nosi naslov ***Sanjala sam život kakav ću živjeti***, a Klarina je mentorica **Lucija Laljak**.

Snovi koje nam kao na filmskoj traci prikazuje Klara, živopisne su, dirljive slike i svaki izmaštani život prikazuje dio njezine osobnosti, ono što nosi duboko u sebi. Ona je sve to – i svjetski putnik koji traži svoje mjesto pod suncem, mjesto na kojem se sve želje ostvaruju, i neshvaćena spisateljica koja (nimalo slučajno) ima 9 mačaka i koju će ljudi cijeniti tek kad spoznaju vrijednost njezina pisanja, i moderna, gradska djevojka, i osamljeni slikar u šumskoj idili, i kćer koja voli, koja je voljena i pripada obitelji, i djevojka poput svih ostalih, pomirena s nužnošću sudbine većine djevojaka. Klara može, ali ne iskorištava svih 9 života za sebe. Ona ih udružuje (2., 3. i 4. život posvetila je obitelji, a 6. i 7. uobičajenom, svakodnevnom životu). To nam govori tko na nju i na njezin život ima najviše utjecaja i što bi zadržala čak i kad bi kreirala život po vlastitoj želji – najviše obitelj, a potom okolinu u kojoj odrasta. Ona je puno više od prikazanog - pametna, odlučna djevojka svjesna da svojim snovima ponajviše upravlja sama, ali da ju oni mogu udaljiti od svega što voli. Na kraju, mudro poentira: „*Lijepi su to snovi, no u ovom zadnjem, ili prvom; devetom i jedinom životu, probudit ću se. Shvatit ću da nemam bezbroj života i da mi je ovo jedini. Potrudit ću se izvući najbolje iz svih ovih osam zamišljenih života i strpat ću sve to u ovaj jedan, ali vrijedan, nevjerojatan i nezamjenjiv život.*“ Klara, poput redatelja, dinamično i spretno vodi čitatelja kroz svoje zamišljene živote, povezuje ih i dopunjuje duhovitim, čak ciničnim komentarima. Male su priče jednostavne u izrazu, ali sadrže emotivnu i životnu energiju, pa i prikrivenu mudrost. U jednoj od njih, u kojoj je Klara spisateljica, pita se: „*Može li čovjek zapravo ikad umrijeti ako svaki dan netko otvori njegovu knjigu u kojoj živi njegova duša?*“ U drugoj pak, u kojoj bira sigurnost poznatog, uobičajenog života, kaže: „*O takvoj bajci sanjaju sve djevojčice dok zamišljaju odraslu sebe. Dok opet ne osjete koliko još toga moraju doživjeti. Tada bježe dalje…*“

Koliko je minucioznosti u radu ove mlade spisateljice, teško je i pojmiti. Matematički precizno strukturiranje teksta obilježjem broja 9 daje cijeloj priči novu dimenziju. Tim su čudesnim brojem bili opčinjeni brojni znanstvenici, uključujući i velikog Nikolu Teslu. To je broj kojim se opisuje svemir, polariziranost svijeta na dobro i zlo, broj koji jedini udvostručen, u zbroju znamenaka daje sebe samog, pa ga smatraju Božjim otiskom. Ako za taj broj Klara kaže da je zadnji, ali zapravo prvi i jedini, onda je upravo u njemu život koji trebamo živjeti, onaj koji nam pripada i za koji smo predodređeni, jer smo jedino u njemu ono što doista jesmo – jedinstveni i neponovljivi, Božji otisak.

Članica Prosudbenog povjerenstva za dodjelu

Male nagrade Gjalski

Melita Petriš Banovec, prof.